ལོ་ཙཱའི་ལས་འགན་ནི་ཕན་ཚུན་འབྲེལ་གཏུགས་མཚམས་སྦྱོར་དང་བསམ་དོན་བརྗེ་སྒྱུར་བརྡ་སྤྲོད་བ་རྒྱུ་ཡིན་ཞིང་།སྐད་ཡིག་ནི་ཕན་ཚུན་བསམ་དོན་བརྡ་སྤྲོད་བྱེད་པའི་ཆ་རྐྱེན་མེད་དུ་མི་རུང་བ་དེ་ཡིན།བརྡ་བསྒྱུར་གནད་འཕྲོད་ཐུབ་པ་དགོས་ན་སྐད་གཉིས་ཀྱི་བྱང་ཚད་མཐོན་པོ་ཡོད་དགོས་པ་ཕུད།གཙོ་འདོན་རིག་པ་དང་བྱེ་བྲག་རིག་ཚན་ཀུན་གྱི་ཤེས་བྱ་ཡང་ལྡན་དགོས་པ་ཡིནཞེས་ཟེར་བའི་གཙོ་འདོན་རིག་པ་ཞེས་པ་ནི་ལོ་ཙཱའི་ལག་ལེན་བྱ་བའི་འཇུག་ངོགས་དང་རིག་ལམ་དཔྱོད་ལུགས་ཀྱི་རིག་པའི་གནས་ལ་སྦྱངས་གོམས་ཆེ་བ་དགོས་པ་དེ་ཡིན།བྱེ་བྲག་རིག་ཚན་སྣ་ཚོགས་ཞེས་པ་ནི་མདོར་བསྡུས་ན་ལོ་ཙཱ་བའི་ལྟ་རྒྱ་དང་ཐོས་རྒྱ་གང་ཆེ་དགོས་པར་བཤད།ལོ་ཙཱ་བ་ནི་མཐོང་ཐོས་དྲན་རེག་ཆེ་བའིཆབ་ཆོབ་གསུམཡིན་ཞེས་ཤོད་པ་ནི་རྒྱུ་མཚན་མེད་པ་མིན།ལོ་ཙཱ་བ་གང་ཞིག་གིས་ནམ་ཞག་འཁོར་བའི་རྒྱུན་དུ་རིག་ཚན་སྣ་ཚོགས་དང་འབྲེལ་བའི་ཤེས་བྱ་ཀུན་ལ་དོ་སྣང་སེམས་བཞག་བྱས་ཏེ།ཡུལ་ལུང་སོ་སོའི་ས་བབ་དང་ལོ་རྒྱུས།སྲིད་འབྱོར་རིག་གསུམ་གྱི་འགྱུར་བའི་གནས་བབ།ཡུལ་གོམས་གཤིས་ལུགས་མི་འདྲ་བའི་ཁྱད་པར།གསར་ཐོན་ཚན་རྩལ་རིག་པའི་རྒྱུན་ཤེས་སོགས་ཀྱི་ཤེས་བྱའི་རྟོགས་པ་ཕུན་སུམ་གང་ཚོགས་བྱུང་ན་ཕབ་སྒྱུར་བྱེད་སྒོར་བློ་འབྱེད་དྲན་རྟོག་གི་ཕན་ནུས་ཐོན་ཐུབ།གང་ཞིག་སྐད་གཉིས་བརྡ་ལ་སྦྱངས་པ་ཆེ་བ་དེ་ཙམ་གྱིས་སྒྱུར་མཁན་པོའི་འགན་ནུས་ཡོངས་སུ་ཐོན་པ་ངེས་པ་མེད་དེ།བསྒྱུར་བྱའི་དོན་དང་འབྲེལ་བའི་བྱེ་བྲག་གི་རིག་པའི་གནས་ཀུན་ལ་མངའ་བརྙེས་པ་མ་བྱུང་ན་བསྟན་དོན་ཕབ་སྒྱུར་གནད་འཕྲོད་ཐུབ་དཀའ་བའི་ཕྱིར།ཇི་སྐད་དུ།ཆོས་རྗེ་ས་པཎ་གྱིས།མཁས་གང་ཤེས་བྱའི་དེ་ཁོ་ན།ཇི་བཞིན་རྟོགས་པ་ཡིན་པར་འདོད།བྱེ་བྲག་སྦྱངས་པའི་དོན་ཤེས་ན།དེ་ཡང་དེ་ལ་མཁས་པ་ཡིནཞེས་གསུངས་པ་ལྟར་རོ།།